Bya Joanita Nakatte
Minisita avunaanyizibwa ku by'obulimi, ettaka ne bulungibwansi mu lukiiko lwa Buganda, Mariam Mayanja Nkalubo akalaatidde ab'e Bukunja mu disitulikiti y'e Buikwe okujjumbira emisomo gy'ebyobulimi egitegekebwa mu kitundu kyabwe beeyongere okufuna obukugu mu nsonga zonna ezeekuusa ku bulimi.
Mu bubaka bwe yatisse Daniel Kitaze, omu ku batuula mu lukiiko lw'Obwakaba bwa Buganda, minisita Mayanja Nkalubo yategeezezza nga Bannayuganda bwe batuulidde eby'obugagga ku bitundu byabwe olw'obutamanya ate nga mu misomo egyo mwe bayinza okuggya amagezi okubaako bye batandikawo mu bintu ebibeetoolodde.
Yabadde ku kyalo Kkoba - Nabutiti ekisangibwa mu disitulikiti y'e Buikwe mu ggombolola y'e Ngogwe, ku mukolo ogwabadde gutegekeddwa Ssekiboobo omuggya Elijah Bogere.
Yatongozza ennimiro y'Obwakabaka bwa Buganda eya muwogo eya yiika 25 n'okulambula ennimiro za Bannabukunja ezaasobye mu ttaano.
"Mubuusa amaaso emisomo egy'ebyobulimi n'emirala gyonna egitegekebwa ku byalo byammwe nga mwekwasa okuba nti, mulina eby'okukola ekintu ekitali kirungi. Mu misomo gino mw'ozibukira amaaso nti, ekintu ky'obadde otwala ng'ekitali kya mugaso osobola okubaako ky'okiggyamu n'obukodyo obw'enjawulo bw'oyinza okweyambisa mu nnimiro yo n'ogifunamu ensimbi okuva mu by'osimbye," Kitaze bwe yagambye.
Yasabye Bannakyaggwe okusimba emmere eneebaleetera enkulaakulana mu kitundu kyabwe naddala eyettanirwa bannamakolero abayitirivu mu ssaza lino, basobole okwenogera ensimbi.
Ssekiboobo yawanjagidde abaami b'eggombola eno ey'e Ngoggwe okunnyikiza obumu n'enkolagana wakati waabwe babeere ekyokulabirako eri Bannabukunja nga yasinzidde ku byamutegeezeddwa omu ku baami b'eggombolola eno gw'ataayatuukirizza.
Yalayidde okufaafaagana n'akakundi k'abaami b'eggombolola y'e Ngogwe abaagala okweddiza ettaka ly'obwakabaka bwa Buganda n'asuubiza nga bw'atagenda kuzza Ssaza lino mabega era nga wa kwongereza kw'ebyo Ssekiboobo Benjamin Kigongo Kikonyogo abaddeko by'alese akoze.
"Mbakuutira okukolagana obulungi mutambuze emirimi gy'eggombolola, nnina obweraliikirivu nti eky'okweyawula kyandizaala ebizibu mu ggombola eno abamu ne muwunzika ng'obwami bubafudde, mubeere bumu musobole okubeera ekyokulabirako eri Bannabukunja," Bogere bwe yagambye.